कृष्ण-काव्य में जीवन के उल्लासपूर्ण ,आनन्दमय रूप का चित्रण है.नारी-पुरुष दोनों समान रूप से उसके भागीदार हैं. स्त्री के लिये वर्जनायें नहीं है वह कुण्ठाहीन जीवन जीती है.जितना भी सामाजिक जीवन चित्रित है उसमें बराबर का हिस्सा लेती है.बाल-लीला के अंतर्गत मातृ-हृदय के भावों का जितनी सहज और मार्मिक अभिव्यक्ति कृष्ण-काव्य में मिलती है उतनी और कहीं नहीं.माँ का हृदय अपनी संतान के विरह में कितना व्याकुल है इसका निरूपण यशोदा के वात्सल्य-विरह में है.तत्कालीन जीवन की जड़ता को भंग कर कृष्ण-काव्य ने उसकी उद्देश्यहीनता को दूर किया तथा उसे सौन्दर्य और आनन्द से अनुप्राणित किया.इस काव्य में मनोवैज्ञानिक आधार पर सहज प्रवृत्ति के रूप में मानव चरित्र को ऊँचा उठाने का प्रयत्न है.उसकी सबसे प्रमुख दुर्बलता का धर्मशास्त्रीय दृष्टिकोण से दमन के स्थान पर उन्नयन का प्रयास है.यहाँ नर-नारी में कोई भेद नहीं बल्कि भक्ति के क्षेत्र में गोपी-भाव को महत्व मिला है.कृष्ण-काव्य के पात्र प्रतीक रूप हैं .गोपियों के प्रेम-भाव की अनन्यता और संपूर्णता प्रमाणित करने के लिये सूरसागर में 'खंडिता प्रकरण 'लिखा था.जिसमें कृष्ण के दक्षिण नायक रूप का सूक्ष्म,आध्यात्मिक और व्यंजनापूर्ण चित्रण है.